BRATISLAVA. Bratislavčanka Monika ostala po dopravnej nehode s dočasne ochrnutými nohami a pravou rukou. Keďže sa o seba nedokázala postarať, okrem invalidného dôchodku dostala aj príspevok na osobnú asistenciu a prepravu. Pre vážnu diagnózu sa dávky vyšplhali až na 600 eur.
O všetky príspevky tento mesiac prišla. Jej príjem presiahol zákonom stanovenú hranicu a štát jej všetky dávky zobral.
"Nemám slov. Po nehode som sa nevzdala, bojovala a chcela som opäť normálne žiť. Po niekoľkých mesiacoch som si našla prácu za minimálnu mzdu. Môj príjem spolu s invalidným dôchodkom, hoci zarábam mizerne, teraz presiahol limit a prišla som o všetky dávky," vysvetľuje Monika.
Ani o euro viac
To, či hendikepovaný človek dostane dávky, nezávisí len od jeho diagnózy a odporúčaní lekára, ale aj od jeho príjmu.
Ten sa porovnáva s aktuálnou výškou životného minima, ktorá je 198,09 eura. Prehodnocuje sa vždy v júli, keď sa mení aj výška životného minima.
Napríklad, ak chce človek po úraze získať príspevok na osobnú asistenciu, jeho príjem nesmie presiahnuť štvornásobok životného minima. Teda v súčasnosti zhruba 800 eur.